Дусманис е роден през 1862 на остров Корфу в семейство на политик с албански корени от Епир. Според Миленко Филипович е представител на рода Думановци от Себища, изселил се в Атина и приел името "Дусманис". Завършва гръцката военна академия през 1883 година като младши лейтенант с инженерна специалност. По време на войната с Османската империя от 1897 е капитан в щаба на главнокомандващия принц Константинос. Впоследствие служи във военното министерство и генералния щаб, израствайки във военната йерархия до чин подполковник. По време на антимонархическите вълнения през 1909 е изхвърлен от армията като един от най-близките на престолонаследника офицери, но година по-късно е възстановен в жест на помирение от премиера Венизелос.